Hengelaar kom op 21-jarige se lyk afArgieffoto ŉ Hengelaar het Sondag op ŉ 21-jarige man se liggaam afgekom toe hy by Port St. Johns in die Oos-Kaap gaan visvang het. Kapt. Nozuko Handile, polisiewoordvoerder, het aan Maroela Media gesê die hengelaar het die liggaam op die strand onder ŉ krans gesien en die polisie ontbied. “Alle rolspelers is na die toneel ontbied, maar dit was te moeilik om te voet by die man uit te kom. ŉ Reddingshelikopter van die departement van gesondheid moes gebruik word vir reddingswerkers om by die man uit te kom en sy liggaam te kry,” het Handile gesê. Volgens Handile is die man reeds deur sy familie uitgeken. Die man is as Sipumeze Rawuka geïdentifiseer. Die polisie vermoed in dié stadium geen gemene spel nie en doen ŉ geregtelike doodsondersoek.